SP. NOVÁ VES. Toľko práce na jednom tréningu už Tibor Cehlárik dlho nemal. Bokom trénoval Michal Baťka, ktorý si doliečuje zranenia a len zľahka trénuje. Spoločnosť mu robil Boris Kovalík, ktorý si cez víkend zlomil ruku, keď hral v Košiciach za B-mužstvo.
To sa ešte výpočet zranených hráčov nekončí. Tréning v polovici prerušil pre zranenie Meyes Rodney a o pár minút masér Cehlárik zalepoval rozbité obočie Otovi Ulmanovi.
"To sú aj basketbalové náhody. U Michala Baťku vypuklo už dlhodobejšie zranenie a o jeho návrate rozhodnú lekári. Na každom tréningu sa môže niečo stať. Škoda Borisa Kovalíka, ktorý má sadru a hovorí sa o piatich týždňoch. Veril som, že so starým rokom odišli aj staré boľačky a zranenia," smutne skonštatoval tréner BK 04 AC LB Spišská Nová Ves Jerzy Chudeusz.
Zranenia niektorých hráčov mrzia o to viac, že Novovešťania sa po víťazstvách dostali do hernej a psychickej podoby. Dnes ich čaká náročný súboj v Banskej Bystrici a v sobotu sa v derby predstavia doma proti Svitu.
"Hlavne zápas s Komárnom a víťazstvo nad ním nám veľmi pomohli. Znova sa vrátila dôvera a herná pohoda. Verím tomu, že v týchto dobrých výsledkoch budeme pokračovať. Aj na tréningoch vidieť, že chlapci sa po zlom období otriasli a čakajú nás lepšie basketbalové dni," dodal J. Chudeusz.